b'\n_START_ARTICLE_\nHidradenitis suppurativa\n_START_SECTION_\nVzrok\n_START_PARAGRAPH_\nVerjeten vzrok je zaprtje izvodil apokrinih \xc5\xbelez, kar privede do vnetja, razmno\xc5\xbeevanja bakterij in brazgotinjenja. V akutnih primerih je skoraj vedno vpletena bakterija Staphylococcus aureus. V kroni\xc4\x8dnih primerih pa so lahko prisotne tudi druge bakterije, kot je po Gramu negativen Proteus.\n_START_SECTION_\nSimptomi in znaki\n_START_PARAGRAPH_\nNajprej nastanejo na dotik ob\xc4\x8dutljive vnetne zatrdline, v velikosti graha, ki spominjajo na ko\xc5\xbene ognojke. Sprememba se postopoma ve\xc4\x8da do velikosti oreha, spreminja pa se tudi barva ko\xc5\xbee, ki postane rde\xc4\x8dkasto modrikasta. Zatrdlina se v nekaj dneh zmeh\xc4\x8da, ko\xc5\xbea odmre (nekrotizira) in iz spremembe se izdeci gnojna vsebina. Gnojenje se navadno nadaljuje in raz\xc5\xa1iri \xc5\xa1e na sosednje znojnice. Po ozdravitvi ostanejo manj\xc5\xa1e ali ve\xc4\x8dje ugreznjene brazgotine. Pogosto je zvi\xc5\xa1ana telesna temperatura. \xc4\x8ce so prizadete \xc5\xbeleze v pazduhi, se bezgavke v tem podro\xc4\x8dju zdru\xc5\xbeijo, kar se tiplje kot trakaste zatrdline. Stanje lahko zaradi bole\xc4\x8din in slabega vonja onesposobi delovanje prizadete osebe.\n_START_SECTION_\nDiagnoza\n_START_PARAGRAPH_\nDiagnoza se postavi glede na zna\xc4\x8dilen izgled. Vzorec sprememb se po\xc5\xa1lje na mikrobiolo\xc5\xa1ke preiskave, \xc4\x8de obstaja sum na celulitis ali ko\xc5\xbeni absces. Pomisliti je potrebno tudi na furunkel, vnetje bezgavk (limfadenitis) in bolezen ma\xc4\x8dje opraskanine.\n_START_SECTION_\nZdravljenje\n_START_PARAGRAPH_\nZdravljenje je praviloma dolgotrajno, z antibiotiki (tetraciklin, doksiciklin, eritromicin...). Kirur\xc5\xa1ka oskrba, kjer naredijo zarezo in pustijo, da vsebina izte\xc4\x8de ven (incizija in drena\xc5\xbea), je potrebna, kadar nastane absces ali \xc4\x8de je prisotno valovanje (fluktuacija) vsebine.'